ระเบียบคณะกรรมการช่างรังวัดเอกชน ว่าด้วยคุณวุฒิ คุณสมบัติและพื้นความรู้ของช่างรังวัดเอกชน พ.ศ. 2541
ระเบียบคณะกรรมการช่างรังวัดเอกชน
ระเบียบคณะกรรมการช่างรังวัดเอกชน
ว่าด้วยคุณวุฒิ
คุณสมบัติและพื้นความรู้ของช่างรังวัดเอกชน
พ.ศ. ๒๕๔๑
 

โดยที่เป็นการสมควรปรับปรุงระเบียบคณะกรรมการช่างรังวัดเอกชนว่าด้วยคุณวุฒิ
คุณสมบัติและพื้นความรู้ของช่างรังวัดเอกชน พ.ศ. ๒๕๔๐ ให้เหมาะสมยิ่งขึ้น

อาศัยอำนาจตามความในมาตรา ๗ (๑) และมาตรา ๑๙ (๓) และ (๗)
แห่งพระราชบัญญัติช่างรังวัดเอกชน พ.ศ. ๒๕๓๕ คณะกรรมการช่างรังวัดเอกชนจึงวางระเบียบไว้
ดังต่อไปนี้

ข้อ ๑ ระเบียบนี้เรียกว่า ระเบียบคณะกรรมการช่างรังวัดเอกชน
ว่าด้วยคุณวุฒิ 
คุณสมบัติและพื้นความรู้ของช่างรังวัดเอกชน พ.ศ. ๒๕๔๑

ข้อ ๒[๑] ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ ๓ ให้ยกเลิกระเบียบคณะกรรมการช่างรังวัดเอกชน
ว่าด้วยคุณวุฒิ คุณสมบัติ และพื้นความรู้ของช่างรังวัดเอกชน พ.ศ. ๒๕๔๐ 

ข้อ ๔ ผู้ขอรับใบอนุญาตเป็นช่างรังวัดเอกชน
นอกจากจะต้องมีคุณสมบัติตามมาตรา ๑๙ แห่งพระราชบัญญัติช่างรังวัดเอกชน พ.ศ. ๒๕๓๕
แล้ว ต้องมีคุณวุฒิ คุณสมบัติ และพื้นความรู้ ดังต่อไปนี้
(๑) มีพื้นความรู้ทางช่างสำรวจ
ไม่ต่ำกว่าประโยคมัธยมศึกษาตอนปลายสายอาชีพ
หรือสำเร็จการศึกษาตามหลักสูตรการศึกษาซึ่งเกี่ยวกับการสำรวจและทำแผนที่ที่คณะกรรมการช่างรังวัดเอกชนรับรอง
หรือ
(๒)
เคยดำรงตำแหน่งทางช่างรังวัดสังกัดกรมที่ดินมาแล้วไม่น้อยกว่าห้าปี หรือ
(๓) เคยปฏิบัติงานในสำนักงานที่ดินจังหวัด
หรือสำนักงานที่ดินจังหวัดสาขาในตำแหน่งทางช่างรังวัดติดต่อกันเป็นเวลาไม่น้อยกว่าห้าปีและต้องยื่นคำขอรับใบอนุญาตเป็นช่างรังวัดเอกชน
ภายในหนึ่งร้อยแปดสิบวันนับแต่วันที่พ้นจากตำแหน่งทางช่างรังวัด

ข้อ ๕ ผู้ขอรับใบอนุญาตเป็นช่างรังวัดเอกชนตามข้อ
๔
ต้องผ่านการทดสอบความรู้ตามประกาศคณะกรรมการช่างรังวัดเอกชนและฝึกอบรมภาคทฤษฎีและภาคปฏิบัติตามหลักสูตรที่คณะกรรมการช่างรังวัดเอกชนกำหนด
ยกเว้นผู้มีคุณสมบัติตาม ๔ (๓) ไม่ต้องเข้ารับการฝึกอบรมภาคปฏิบัติ

ข้อ ๖ ผู้ขอรับใบอนุญาตเป็นช่างรังวัดเอกชน
ต้องมีผู้รับรองความประพฤติไม่น้อยกว่าสองคนซึ่งเป็นข้าราชการตั้งแต่ระดับ ๗
ขึ้นไป หรือเป็นผู้จัดการสำนักงานช่างรังวัดเอกชนมาแล้วไม่น้อยกว่าห้าปีและในขณะรับรองยังปฏิบัติหน้าที่ผู้จัดการสำนักงานช่างรังวัดเอกชน
โดยลงลายมือชื่อรับรองว่าไม่เป็นผู้มีความประพฤติเสื่อมเสียหรือบกพร่องในศีลธรรมอันดี

ข้อ ๗ ให้อธิบดีกรมที่ดินรักษาการตามระเบียบนี้


ประกาศ ณ วันที่ ๑๓ พฤษภาคม พ.ศ. ๒๕๔๑
วิเชียร
รัตนะพีระพงศ์
อธิบดีกรมที่ดิน
ประธานคณะกรรมการช่างรังวัดเอกชน







กฤษดายุทธ/ผู้จัดทำ
๗ พฤษภาคม ๒๕๕๖

วิชพงษ์/ผู้ตรวจ
๙ พฤษภาคม ๒๕๕๖


























[๑] ราชกิจจานุเบกษา
เล่ม ๑๑๕/ตอนที่ ๔๖ ง/หน้า ๒๖/๙ มิถุนายน ๒๕๔๑